KBANK คาดสินเชื่อ Q2/59 สวย ทั้งปีคงเป้าโต 6-7%
KBANK คาดสินเชื่อ Q2/59 ดีกว่า Q1 ทั้งปีโต 6-7% พร้อมคงเป้าคุม NPL สิ้นปีอยู่ในระดับ 3.5-3.6%
23 มิ.ย. 2559

นางสาวขัตติยา อินทรวิชัย กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารประเมินแนวโน้มการขยายตัวของสินเชื่อในไตรมาส 2/59 ขยายตัวสูงขึ้นมากกว่าไตรมาส 1/59 ที่เติบโต 0.5% โดยเป็นผลจากการขยายตัวของสินเชื่อบ้านที่ได้รับปัจจัยหนุนจากมาตรการลดหย่อยค่าธรรมเนียมการโอนและการจดจำนองของรัฐ ซึ่งในเดือนเม.ย.เป็นเดือนสุดท้ายของมาตรการ ทำให้มีการขอสินเชื่อบ้านเพื่อให้ทันกับมาตรการดังกล่าวเป็นจำนวนมาก
นอกจากนี้สินเชื่อเอสเอ็มอี และสินเชื่อรายใหญ่ก็ยังเติบโตอยู่ โดยเฉพาะสินเชื่อรายใหญ่ที่มีความต้องการใช้สินเชื่อจากดีลต่าง ๆ ที่เกิดขึ้นอย่างต่อเนื่อง ทั้งนี้ ธนาคารยังคงเป้าหมายสินเชื่อรวมปีนี้เติบโต 6-7% จากปีก่อน
ด้านรายได้ในไตรมาส 2/59 ธนาคารคาดว่ายังเติบโตขึ้นจากไตรมาส 1/59 โดยส่วนหนึ่งมาจากรายได้ที่ไม่ใช่ดอกเบี้ยที่ยังการขยายตัวอย่างต่อเนื่อง แม้ว่าจะมีอัตราที่ชะลอตัวลงตามภาวะเศรษฐกิจ ทำให้การจับจ่ายใช้สอยลดลงอย่างมีนัยสำคัญ และการทำธุรกรรมทางการเงินต่าง ๆ ลดลงตาม โดยรายได้ที่ไม่ใช่ดอกเบี้ยคิดเป็นสัดส่วน 40% และรายได้จากดอกเบี้ยคิดเป็นสัดส่วน 60%
สำหรับสัดส่วนหนี้ที่ไม่ก่อให้เกิดรายได้ (NPL) ในไตรมาส 2/59 คาดว่าจะเพิ่มขึ้นจากไตรมาส 1/59 ที่ 2.8% เล็กน้อย ซึ่งเป็นการเพิ่มขึ้นแบบชะลอตัว และแนวโน้มมีการเพิ่มขึ้นในทุก ๆ ไตรมาสที่เหลือของปีนี้ โดยธนาคารยังคงเป้าหมายคุม NPL ให้อยู่ในระดับ 3.5-3.6% ในสิ้นปีนี้
อย่างไรก็ตามการตั้งสำรองพิเศษของธนาคารในไตรมาส 2/59 คาดว่าจะลดลงจากไตรมาส 1/59 ที่ตั้งสำรองพิเศษไปราว 2.4 พันล้านบาท เนื่องจากในช่วงที่ผ่านมาธนาคารได้นำกำไรมาตั้งสำรองไว้ค่อนข้างมากแล้ว และรองรับกับ NPL ของธนาคารได้อย่างดี ซึ่งในไตรมาส 1/59 อัตราส่วนค่าเผื่อหนี้สงสัยจะสูญต่อเงินให้สินเชื่อด้อยคุณภาพ (Coverage ratio) ของธนาคารอยู่ในระดับสูงถึง 130% ซึ่งถือว่าเพียงพอกับระดับ NPL ในปัจจุบันของธนาคาร